На основу члана 16. став 4. Закона о управљању привредним друштвима која су у власништву Републике Србије („Службени гласник РС”, број 76/23) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О УТВРЂИВАЊУ БИТНИХ ОДСТУПАЊА ОД ОПШТИХ ГОДИШЊИХ ЦИЉЕВА УТВРЂЕНИХ СМЕРНИЦАМА КОЈИМ СЕ УТВРЂУЈУ ОПШТИ ГОДИШЊИ ЦИЉЕВИ ДРУШТАВА КАПИТАЛА

Члан 1.

Овом уредбом се утврђују битна одступања од општих годишњих циљева утврђених Смерницама којим се утврђују општи годишњи циљеви друштава капитала.

Члан 2.

Битна одступања од општих годишњих циљева за свако друштво капитала утврђује Комисија за доношење Смерница којим се утврђују општи годишњи циљеви друштава капитала (у даљем тексту: Комисија).

Битним одступањима од општих годишњих циљева се сматрају она одступања која, по образложеном мишљењу Комисије, могу довести до поремећаја у пословању друштва капитала.

Приликом анализе да ли одређено одступање представља битно одступање, Комисија узима у обзир природу утврђеног општег годишњег циља, мера и упутстава за његово остварење дато у Смерницама којим се утврђују општи годишњи циљеви друштава капитала (у даљем тексту: Смернице), као и једног или више посебних циљева који разрађују тај општи циљ са кључним показатељима учинка израженим у годишњем плану пословања друштва капитала.

Приликом оцене да ли одређено одступање од општег годишњег циља може да се сматра битним, Комисија цени потенцијални утицај тог одступања, односно ризик које оно носи за остварење утврђеног општег циља друштва капитала.

Члан 3.

Комисија анализира могуће врсте потенцијалних утицаја, односно ризика које може да има одређено одступање од општег годишњег циља.

Врсте потенцијалних утицаја, односно ризика укључују: утицај на ризик за остварење националних и стратешких интереса, усклађеност пословања са законом и прописима, финансијски положај и стабилност, друштвене односе (нпр. задовољство корисника добара или услуга), заштиту животне средине, оперативну ефикасност, права запослених и др.

За сваки од утицаја, односно ризика, Комисија утврђује да ли се ради о: 1) значајном, 2) средњем или 3) ниском утицају/ризику.

У случају да посматрано одступање може имати два или више утицаја, односно изазвати два или више ризика који се сматрају средњим, или најмање један утицај односно ризик који се може сматрати значајним, Комисија утврђује да се ради о битном одступању од утврђеног општег годишњег циља.

Приликом анализе из става 4. овог члана, Комисија примењује Матрицу утврђивања одступања од општих годишњих циљева, која је одштампана уз ову уредбу и чини њен саставни део.

Члан 4.

Комисија прати остваривање општих годишњих циљева кроз разматрање извештајних аката која друштва капитала достављају министарству надлежном за послове привреде (у даљем тексту: Министарство).

Уколико Комисија, након разматрања извештајних аката из става 1. овог члана, утврди да не постоје битна одступања од општих годишњих циљева, доставиће Министарству информацију о томе у облику записника са седнице.

Уколико Комисија, након разматрања извештајних аката из става 1. овог члана и, ако је потребно, додатних информација достављених од стране друштва капитала, утврди да постоји битно одступање од одређеног општег годишње циља, донеће одлуку да упути, без одлагања, Министарству препоруке за предузимање мера на отклањању битних одступања, односно за остваривање утврђеног циља.

Одредбе овог члана које се односе на Министарство, у случају управљања друштвом капитала које обавља делатност производње и снабдевања електричном енергијом, односно природним гасом, односе се на министарство надлежно за послове енергетике.

Члан 5.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-5789/2025

У Београду, 5. јуна 2025. године

В Л А Д А

ПРЕДСЕДНИК

проф. др Ђуро Мацут, с.р

Матрица утврђивања одступања од општих годишњих циљева

|  |  |  |  |
| --- | --- | --- | --- |
| Врста утицаја/ризика | Значајан утицај/ризик | Средњи утицај/ризик | Ниски утицај/ризик |
| 1. Утицај на националну стратегију и стратешке интересе | Одступање озбиљно ремети кључне националне и стратешке интересе (економске, друштвене, еколошке), угрожавајући дугорочне планове и реформе. | Одступање одлаже постизање дугорочних планова и реформи, изазива проблеме, али постоји могућност примене адекватних корективних мера. | Нема утицаја на националну стратегију и стратешке интересе. |
| 2. Утицај на усклађеност пословања са законом и прописима | Одступање озбиљно угрожава усклађеност са законима и прописима, што може довести до правних последица, ризика од новчаних казни, покретања поступака или губитка дозвола/лиценци. | Мање неусклађености, могућ додатни надзор или корективне мере, али не постоји ризик од казни и других правних санкција. | Нема утицаја на законске и регулаторне захтеве. Друштво капитала је потпуно усклађено. |
| 3. Финансијски утицај | Одступање узрокује значајан пад прихода, велике неочекиване трошкове, озбиљне поремећаје у буџету или ризик од финансијске нестабилности. | Мања одступања у буџету, али нема већих финансијских проблема. | Нема утицаја на финансијске резултате. Сви планирани финансијски интереси остају стабилни. |
| 4. Друштвени утицај | Одступање озбиљно утиче на квалитет производа или услуга за кориснике, изазивајући јавно незадовољство, протесте или кризу поверења. | Негативна јавна перцепција, али без дугорочних последица по кориснике или поверење јавности у институције државе или друштво капитала. | Нема приметног утицаја на кориснике или јавно мњење. |
| 5. Утицај на еколошке циљеве | Одступање озбиљно крши еколошке стандарде или узрокује штету животној средини. | Ограничени еколошки проблеми захтевају додатне корективне мере, али без озбиљних еколошких последица. | Друштво капитала послује у складу са прописима о заштити животне средине, без негативног утицаја. |
| 6. Утицај на оперативну ефикасност | Одступање доводи до значајног смањења квалитета услуге, стварање уских грла, смањења задовољства корисника, немогућности испуњења основне мисије друштва капитала. | Мања кашњења или смањена ефикасност, али основне пословне операције се настављају. | Оперативни процеси су стабилни и усклађени са плановима, без већих успоравања или смањења ефикасности. |
| 7. Репутација и поверење | Одступање значајно оштећује репутацију друштва капитала, доводећи до губитка поверења међу корисницима, приватним инвеститорима ако постоје и пословним партнерима. Криза репутације са дугорочним негативним ефектима. | Одступање узрокује привремене негативне реакције, али нема трајног утицаја на репутацију друштва капитала. | Нема утицаја на репутацију друштва капитала. Репутација и поверење остају нетакнути. |
| 8. Утицај на радне односе и запослене | Одступање може довести до последица као што су масовно отпуштање запослених, драстично смањење зарада, погоршање услова рада и губитак кључних ресурса. | Одступање може довести до тога да су потребна мања прилагођавања у области запошљавања, као што су смањење новог запошљавања или броја радних сати, реорганизација тимова запослених и слично. | Нема утицаја на запошљавање. Друштво капитала одржава стабилан број запослених и адекватне услове рада. |
| 9. Утицај на конкурентност и тржишни положај | Одступање може резултирати губитком кључних тржишних позиција, повећањем ризика од прекида пословања или губитком купаца. | Одступање има благи утицај на тржишни положај, али друштво капитала задржава конкурентске предности. | Нема утицаја на конкурентност или тржишни положај. Тржишни положај друштва капитала остаје стабилан. |
| 10. Утицај на иновације и технолошки развој | Одступање може озбиљно омести иновације, истраживање или технолошки развој, што може довести до заостајања за конкурентима. Потенцијалне дугорочне негативне последице за раст друштва капитала. | Мања кашњења у развоју нових технологија или иновација, али друштво капитала остаје на путу иновација. | Нема негативног утицаја на иновације и технолошки развој. Друштво капитала се усклађује са технолошким трендовима. |